Paġna Fis-26 ta' Ġunju 2015, il-Kummissjoni rċeviet talba mingħand il-Bank Ċentrali Ewropew (il-BĊE) għal opinjoni dwar abbozz ta' Regolament dwar il-ġbir tad-dejta granulari dwar il-kreditu u dwar ir-riskju ta' kreditu ("l-Abbozz ta' Regolament tal-BĊE"). Il-Kummissjoni tappoġġa bis-sħiħ il-ħtieġa li tinġabar dejta fil-livell mikroekonomiku dwar il-kreditu u dwar ir-riskju tal-kreditu bl-użu ta' approċċ armonizzat. Il-merti tal-proposta huma ċari u sinifikanti u huma importanti għal għadd wiesa' ta' partijiet interessati u għal raġunijiet differenti, fosthom għall-politika monetarja, għall-politika makroprudenzjali, għall-kompiti ta' superviżjoni tal-banek u għall-analiżi tas-suq tal-kreditu. Bħala utent potenzjali futur tas-settijiet ta' dejta statistika li joħorġu mill-Abbozz tar-Regolament tal-BĊE, il-Kummissjoni tixtieq tagħmel il-kummenti li ġejjin: Barra minn hekk, sabiex tinkiseb ħarsa ġenerali sħiħa u wiesgħa tal-iskoperturi ta' kreditu tas-settur finanzjarju u tar-riskji ta' kreditu assoċjati magħhom, il-popolazzjoni tar-rappurtar għandha tiġi estiża, ladarba dan ikun possibbli, biex tkun tinkludi "l-korporazzjonijiet finanzjarji l-oħra li jkunu qed isellfu l-flus". Fl-aħħar nett, il-Kummissjoni tixtieq tgħid li, sabiex jitnaqqsu kemm jista' jkun l-ispejjeż tal-ġbir tad-dejta, kull fejn ikun possibbli d-dejta għandha tinkiseb minn bażijiet tad-dejta eżistenti. Pereżempju, ħafna tagħrif supplimentari dwar l-SMEs li ma jirrigwardax il-kreditu (fosthom l-indirizz legali, id-daqs u l-għadd ta' impjegati) jista' jinkiseb mill-bażi tad-dejta tar-RIAD. B'hekk l-Artikolu 13(1) għandu jgħid hekk: "Il-miżuri stipulati f'dan ir-Regolament għandhom jitwettqu skont il-liġijiet tal-Unjoni Ewropea dwar il-protezzjoni tad-dejta personali, b'mod partikulari skont id-Direttiva 95/46/KE dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' dik id-dejta u l-miżuri nazzjonali ta' implimentazzjoni relatati magħha, u skont ir-Regolament (KE) Nru 45/2001 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta." Il-Kummissjoni se tippromwovi wkoll approċċ aktar prudenti biex terzi persuni jingħataw aċċess għad-dejta personali. B'referenza għall-premessa 18 tal-Abbozz tar-Regolament tal-BĊE, il-Kummissjoni ma tqisx li huwa xieraq li tippermetti li l-bażijiet tad-dejta dwar il-kreditu, minbarra r-reġistri ċentrali tal-kreditu, jerġgħu jużaw id-dejta mingħajr iktar speċifikazzjoni tat-tali partijiet terzi, b'mod partikulari mhux mingħajr il-kunsens tal-kontropartijiet. Għalhekk, il-Kummissjoni qed tipproponi li jitħassar il-kliem "u settijiet tad-dejta rilevanti oħrajn dwar il-kreditu stabbiliti mis-settur pubbliku" fil-premessa 18. Bl-istess mod, il-Kummissjoni qed tipproponi li jitħassar l-kliem "u jagħtu aċċess lil partijiet terzi għat-tali dejta" fl-Artikolu 11(1) tal-Abbozz tar-Regolament tal-BĊE. Barra minn hekk, l-Artikolu 11(3) għandu jiġi emendat biex ikopri mhux biss l-entitajiet legali iżda wkoll il-persuni fiżiċi. Il-Kummissjoni hija tal-fehma li l-aspetti ta' responsabbiltà marbutin mad-dejta miġbura jistgħu jiġu spjegati aħjar. Pereżempju, mhuwiex ċar min hu responsabbli għall-iżvilupp u l-manutenzjoni taċ-ċirkwiti sikuri msemmija u jekk l-infrastruttura meħtieġa hijiex diġà fis-seħħ jew le. Lanqas ma huwa ċar għal kollox jekk id-dejta (dwar il-familji) hix se tiġi anonimizzata fis-sors, fil-livell tal-bażi tad-dejta ċentrali qabel ma tinħażen fil-bażi tad-dejta tal-AnaCredit, jew meta tkun qed tiġi estratta għall-għoti lura tal-kummenti. Jekk jinħolqu ċirkwiti għall-għoti lura tal-kummenti, il-fornituri tal-kreditu pubbliċi u privati għandhom jiġu ttrattati bl-istess mod. Trattament bħal dan se jipprevjeni effetti ta' tfixkil potenzjali tas-suq li jiġu, pereżempju, meta reġistru ċentrali pubbliku jingħata aċċess għal dejta li ma tkunx disponibbli għall-fornituri ta' servizzi ta' rappurtar tal-kreditu privati li jkunu qed jikkompetu miegħu. Il-Kummissjoni taqbel mal-fehma li ċ-ċirkwiti għall-għoti lura tal-kummenti jridu jkunu flessibbli biżżejjed. Madankollu, wisq libertà nazzjonali tista' tfixkel il-kompetizzjoni fl-UE u għalhekk tagħmel ħsara lill-ekosistema eżistenti tal-informazzjoni dwar il-kreditu. Sabiex dan jiġi evitat, jista' jkun meħtieġ li jitfasslu regoli dwar iċ-ċirkwiti għall-għoti lura tal-kummenti b'mod ċentrali. L-Abbozz tar-Regolament tal-BĊE ma jagħmilhiex ċara jekk l-Istati Membri jistgħux japplikaw limiti iktar baxxi u jekk humiex imħeġġa jagħmlu dan jew le. B'mod ġenerali, jistgħu jiġu ddefiniti aħjar l-għanijiet tal-AnaCredit. Bħalissa, is-sett ta' għanijiet potenzjali huwa wiesa' ħafna. Għandu jiġi ċċarat il-livell tal-aċċessibbiltà tal-informazzjoni (pereżempju anonimizzat, puntwali, aggregat, eċċ.) għal kull kategorija ta' utenti. Għandhom jiżdiedu referenzi għall-analiżi tal-ispejjeż meta mqabbla mal-benefiċċji. Dawn ir-referenzi se jżidu l-kredibbiltà tal-proposta u jagħmluha iktar ibbilanċjata f'termini tal-impatt tagħha. Il-Kummissjoni tappoġġa l-Abbozz tar-Regolament tal-BĊE, minħabba li dan se jwassal biex ikun hemm dejta fil-livell mikroekonomiku dwar il-kreditu u dwar ir-riskju tal-kreditu, u din il-ħaġa hija importanti ferm għall-partijiet interessati u għall-Kummissjoni nnifisha. Madankollu, il-Kummissjoni jidhrilha li l-kwistjonijiet imsemmija hawn fuq għandhom jiġu indirizzati. Magħmul fi Brussell, is-7 ta' Awwissu 2015. L-għan ta' dawn il-Linji Gwida huwa li jipprovdu lill-Istati Membri b'metodoloġija komprensiva u flessibbli mhux vinkolanti li tassistihom fl-awtovalutazzjoni tal-kapaċitajiet tagħhom għall-ġestjoni tar-riskju. Il-Linji Gwida jistgħu jiġu riveduti fid-dawl tal-esperjenza tal-implimentazzjoni prattika fl-Istati Membri. Il-"kapaċità ta' ġestjoni tar-riskju" hija definita fid-Deċiżjoni bħala "l-kapaċità ta' Stat Membru jew ir-reġjuni tiegħu li jnaqqsu jew itaffu r-riskji, (impatti u probabbiltà ta' diżastru), identifikati fil-valutazzjonijiet tiegħu tar-riskju għal livelli li huma aċċettabbli f'dak l-Istat Membru". Id-Deċiżjoni tispeċifika li l-kapaċità tal-ġestjoni tar-riskju tiġi vvalutata f'termini tal-"kapaċità teknika, finanzjarja u amministrattiva" ta' Stat Membru, fuq livell nazzjonali jew il-livell sottonazzjali xieraq biex twettaq: (a) valutazzjonijiet tar-riskju adegwati; (b) ippjanar tal-ġestjoni tar-riskju għal prevenzjoni u stat ta' tħejjija adegwat; u (c) miżuri ta' prevenzjoni tar-riskji u stat ta' tħejjija adegwati. Għalhekk, il-valutazzjoni tal-kapaċità tal-ġestjoni tar-riskju tkopri ċ-ċiklu kollu tal-ġestjoni tar-riskju. L-Istati Membri jistgħu jivvalutaw il-kapaċitajiet tal-ġestjoni tar-riskju għal riskji individwali jew jivvalutaw il-kapaċità tal-ġestjoni tar-riskju kumplessiva f'approċċ b'diversi riskji. Il-Linji Gwida jirrakkomandaw li jiġu koperti diżastri naturali u kkawżati mill-bniedem kif stipulat fl-Artikolu 1 (2) tad-Deċiżjoni dwar Mekkaniżmu tal-Unjoni għall-Protezzjoni Ċivili. L-objettivi tal-Linji Gwida huma li ġejjin: li jappoġġjaw lill-awtoritajiet tal-Istati Membri sabiex ikomplu jibnu kuxjenza dwar l-elementi b'saħħithom u d-dgħufijiet potenzjali tas-sistema ta' ġestjoni tad-diżastri tagħhom, li jiġu identifikati l-prattiki tajbin, u li jinbeda proċess ta' titjib; li jikkontribwixxu lejn l-iżvilupp u l-qsim ta' politiki u prattiki ta' ġestjoni tad-diżastri bbażati fuq l-għarfien u l-evidenza fost il-livelli amministrattivi relevanti fl-Istati Membri u mal-firxa tas-setturi differenti u l-kompetenzi tal-politiki differenti imma relatati; li jiffaċilitaw il-kooperazjoni fl-isforzi biex jiġu ġestiti r-riskji fost l-Istati Membri fil-kunest tal-Mekkaniżmu tal-Unjoni għall-Protezzjoni Ċivili u sistemi oħrajn ta' ġestjoni tad-diżastri relevanti. L-esperjenza ta' Stati Membri u pajjiżi oħrajn turi l-vantaġġi tal-koordinazzjoni tal-valutazzjoni tal-kapaċita tal-ġestjoni tar-riskju nazzjonali minn entita waħda. B'mod partikolari, il-ħatra ta' korp koordinattiv sabiex jgħin fit-tmexxija tal-valutazzjoni jista' jgħin sabiex tiġi żgurata l-applikazzjoni ta' metodoloġija koerenti u jrawwem il-qsim ta' prattiki tajbin. Fl-istess ħin, il-livell tal-valutazzjoni – jew f'livell nazzjonali inkella f'wieħed sottonazzjonali xieraq – se jiġi deċiż minn kull Stat Membru abbażi tas-sistema ta' governanza tiegħu. L-Istati Membri qablu li jagħmlu dawn il-valutazzjoni kull tliet snin, bl-ewwel valutazzjonijiet isiru tliet snin wara l-finalizzazzjoni tal-Linji Gwida. Valutazzjoni regolari hija importanti sabiex tiżgura titjib kontinwu fil-kapaċità tal-ġestjoni tar-riskju, inkluż l-identifikazzjoni tal-bżonnijiet u sabiex tiġi żgurata l-implimentazzjoni tal-miżuri rilevanti. Il-valutazzjoni tal-kapaċità tal-ġestjoni tar-riskju tkopri ċ-ċiklu kollha tal-ġestjoni tar-riskju, jiġifieri l-valutazzjoni tar-riskju, l-ippjanar tal-ġestjoni tar-riskju għall-prevenzjoni u l-preparatezza, u l-implimentazzjoni tal-miżuri tal-prevenzjoni u l-preparatezza għar-riskji. Il-metodoloġiji għall-ippjanar tal-ġestjoni tar-riskju fuq livell nazzjonali jew sottonazzjonali għandu jiġi mfassal għall-bżonnijiet u l-istrutturi ta' governanza tal-Istati Membri. Dawn jistgħu jinkludu pjan ta' ġestjoni tar-riskju għal riskji kombinati individwali jew għal kollha kemm huma, li jaqsam ir-riskji ewlenin f'operazzjonijiet li jistgħu jsiru – jiġifieri miżuri ta' prevenzjoni u preparatezza – sabiex ir-riskji identifikati jitnaqqsu jew jiġu mmitigati inkella jsir adattament għalihom sa livelli aċċettabbli. Jista' wkoll jiġi inkluż tqabbil bejn miżuri differenti fir-rigward tal-impatt benefiċjarju nett u l-ispiża biex jiġu implimentati. Huwa importanti li l-proċess tal-ippjanar jidentifika u jwassal għal għażla ta' miżuri ta' prevenzjoni u preparatezza xierqa u konkreti biex jiġu implimentati. Dan jieħu mir-riżultati tal-valutazzjoni tar-riskju. Skont it-tielet dimensjoni tal-valutazzjoni tal-kapaċità tal-ġestjoni tar-riskju, l-Istati Membri għandhom jivvalutaw il-kapaċità tagħhom li jimplimentaw il-miżuri identifikati fl-ippjanar għall-ġestjoni tar-riskju. L-implimentazzjoni tinkludi l-allokazzjoni tar-responsabbiltajiet u r-riżorsi, id-dmirijiet ta' monitoraġġ, kif ukoll proċess ta' evalwazzjoni u ta' tagħlimiet meħuda. Il-Linji Gwida jipproponu metodoloġija għall-valutazzjoni li mhix eżawrjenti, u jkun jeħtieġ li tiġi adattata għall-ħtiġijiet ta' kull Stat Membru. Għandhom jiġu kkunsidrati bħala punt tat-tluq u jrawmu fehim komuni tal-elementi li l-valutazzjoni nazzjonali tal-kapaċità tal-ġestjoni tar-riskju għandha tinkludi. Il-valutazzjoni tal-kapaċità tal-ġestjoni tar-riskju għandha tibda b'deskrizzjoni dettaljata (kwalitattiva, u fejn relevanti, kwantitattiva) taċ-ċiklu tal-ġestjoni tar-riskju ta' diżastri. Il-mistoqsijiet elenkati f'sezzjoni 4 huma ddisinjati biex jiggwidaw l-entitajiet nazzjonali u sottonazzjonali tal-Istati Membri biex jivvalutaw il-kapaċità tal-ġestjoni tar-riskju tagħhom abbażi ta' sett ta' kriterji tal-kapaċità amministrattiva, teknika u finanzjarja. Meta jitwieġbu dawn il-mistoqsijiet, huwa importanti li s-sitwazzjoni tiġi koperta f'termini kwalitattivi u, sa fejn hu possibbli, kwalitattivi, liema bżonnijiet ġew identifikati u liema miżuri ttieħdu jew jistgħu jittieħdu. Huwa importanti li mhux biss issir valutazzjoni tal-kapaċita ġenerika amminstrattiva, teknika u finanzjarja biex jiġu vvalutati adegwatament it-tliet dimensjonijiet taċ-ċiklu ta' ġestjoni tad-diżastri, iżda li l-kapaċità tiġi vvalutata fid-dawl tar-riskji prijoritizzati (inklużi riskji identifikati matul il-proċess nazzjonali tal-ġestjoni tar-riskju) sabiex tinkiseb valutazzjoni realistika tal-ġestjoni tar-riskji konkreti. Il-valutazzjoni tal-kapaċita ta' ġestjoni tar-riskji tista' tiġi somarizzata bl-għajnuna tal-galvu deskritt f'sezzjoni 5, li ġie ddisinjat biex jipprovdi stampa ġenerali tal-awtovalutazzjoni tal-kapaċità ta' ġestjoni tar-riskju tad-diżastri. B'mod konformi mad-Deċiżjoni, il-valutazzjoni fil-livell nazzjonali u/jew il-livell sottonazzjonali xieraq għandu jinkludi tliet taqsimiet – valutazzjonijiet tar-riskju, ippjanar tal-ġestjoni tar-riskju, u l-implimentazzjoni tal-miżuri tal-prevenzjoni tar-riskji u l-preparatezza għar-riskji. Kull taqsima għandha tiffoka fuq sett ta' elementi relatati ma' kapaċitajiet amministrattivi, tekniċi u finanzjarji, bħalma huma l-qafas, il-koordinazzjoni, l-għarfien espert, il-partijiet ikkonċernati, l-informazzjoni u l-komunikazzjoni, il-metodoloġija, l-infrastruttura, l-apparat u l-finanzjament. Din it-taqsima tipprovdi sett ta' mistoqsijiet, li jkopru l-kapaċitajiet amministrattivi, tekniċi u finanzjarji biex isiru l-valutazzjonijiet tar-riskju. Għall-valutazzjoni tal-kapaċità amministrattiva huwa importanti li jkun hemm konċentrazzjoni fuq l-eżistenza ta' qafas relattiv, l-allokazzjoni ta' kompetenzi u responsabbiltajiet, l-eżistenza tal-għarfien espert meħtieġa, u sa liema punt issir komunikazzjoni u huma involuti l-partijiet ikkonċernati esterni. Għall-valutazzjoni tal-kapaċità teknika huwa importanti li jkun hemm fokus fuq il-valutazzjoni tal-użu tal-metodoloġija u l-infrastruttura xierqa. L-eżekuzzjoni ta' valutazzjoni tar-riskju komprensiva tista' wkoll tinkludi l-kopertura tad-dimensjonijiet transfruntiera u transsettorjali tar-riskju fejn releveanti, kif ukoll l-impatt fuq l-infrastruttura. Għall-valutazzjoni tal-kapaċità finanzjarja huwa importanti li jkun hemm fokus fuq id-disponibbiltà tar-riżorsi finanzjarji. Risposti dettaljati biżżejjed għal kull mistoqsija jkunu jinkludu spjegazzjonjiet dwar liem valutazzjonijiet tar-riskju jkunu saru, kif u meta jkunu saru, kif ukoll dejta, ċifri u referenzi kif xieraq u disponibbli. Il-valutazzjonijiet tar-riskju għandhom ikunu definiti u jkunu parti minn qafas kumplessiv. Spjegazzjoni: Ikkjarifika jekk il-qafas huwiex legali jew proċedurali, u jekk huwied efinit f'livell nazzjonali u/jew livell xieraq sottonazzjonali. Struttura ta' ġestjoni tar-riskju tassenja responsabbiltajiet ċari lill-entitajiet kollha involuti fil-valutazzjoni tar-riskju sabiex jiġu evitati t-tirkib jew l-ispariġġi bejn ir-responsabbiltà u l-kapaċità. Spjegazzjoni: Iddeskrivi fuq liema bażi ġew imqassma r-responsabbiltajiet għall-valutazzjoni tar-riskju fi ħdan l-amministrazzjoni, jekk din il-bażi jew il-proċeduri li jikkorrespondu humiex dokumentati bil-kitba (eż. f'testi legali), jekk jeżistix tirkib jew bżonnijiet, kif dawn huma indirizzati. Spjegazzjoni: Iddeskrivi l-proċess li bih l-entitajiet relevanti jiġu involuti fil-valutazzjoni tar-riskju, kif ir-responsabbiltà li jindirizzaw riskji speċifiċi wara l-valutazzjoni tar-riskju tiġi żgurata. Spjegazzjoni: Iddeskrivi liema riskji vvalutati jinkludu dimensjoni transsettorjali u b'iktar minn riskju wieħed u sa liema punt dan huwa inkluż biex jiġi definit ix-xenarju tar-riskju. Fejn relevanti, iddeskrivi n-natura tal-kooperazzjoni tagħhom ma awtoritajiet nazzjonali u/jew sottonazzjonali oħra fl-eżekuzzjoni ta' dawn il-valutazzjonijiet tar-riskju. L-esperti li jkunu qed jeżegwixxu l-valutazzjoni tar-riskju għandu jkollhom il-kompetenzi u responsabbiltajiet neċessarji u rċevew taħriġ adegwat biex jagħmlu l-valutazzjoni tar-riskju. Spjegazzjoni: Iddeskrivi liema entitajiet jew dipartimenti fil-valutazzjoni tar-riskju, kif inhuma identifikati/magħżula, liema kompetenzi jiġu kkunsidrati meta r-responsabbiltajiet jiġu mqassma. Spjegazzjoni: Iddeskrivi kif u liema xorta ta' taħriġ huwa disponibbli għall-esperti, il-livell ta' esperjenza tal-esperti, u liema tagħrif espert u għodod tekniċi huma użati u meqjusa neċessarji biex isiru l-valutazzjonijiet tar-riskju. Il-kapaċità li jiġu vvalutati r-riskji tiddependi iktar u iktar fuq l-involviment ta' diversi partijiet ikkonċernati pubbliċi u privati. L-entitajiet li jagħmlu l-valutazzjonijiet tar-riskju jistgħu jikkooperaw ma' firxa ta' partijiet ikkonċernati, inkluż mis-settur privat, dak akkademiku, u entitajiet governattivi oħrajn li mhumiex involuti direttament fil-proċess ta' valutazzjoni. Spjegazzjoni: Iddeskrivi l-firxa ta' partijiet ikkonċernati relevanti involuti fil-proċess ta' valutazzjoni tar-riskju. Dawn jistgħu jinkludu s-settur akkademiku, organizzazzjonijiet ta' riċerka, is-settur privat, kif ukoll awtoritajiet tal-gvern li ma jikkontribwixxux direttament għall-proċess ta' valutazzjoni, inkluż minn Stati Membri oħrajn jew organizzazzjonijiet internazzjonali. L-Istati Membri jistgħu jissottolinjaw kwalunkwe tagħlimiet meħuda li jistgħu jiġu maqsuma. Il-valutazzjoni tar-riskji tirrekjedi sistemi ta' informazzjoni u komunikazzjoni effettivi. Il-fehim tal-kapaċità amministrattiva meħtieġa biex tikkomunika r-riżultati tal-valutazzjonijiet tar-riskju, u r-relevanza tagħha għal strateġija kumplessiva tal-komunikazzjoni tar-riskju, jista' jtejjeb il-qsim ta' informazzjoni, il-qsim ta' dejta, u l-komunikazzjoni mal-partijiet konċernati relevanti. Spjegazzjoni: Iddeskrivi kif il-komunikazzjoni maċ-ċittadini dwar it-tixrid tar-riżultati tal-valutazzjonijiet tar-riskju hija organizzata. Spjegazzjoni: Iddeskrivi kif inhu organizzat il-fluss ta' informazzjoni bejn awtoritajiet pubbliċi differenti u livelli differenti ta' amministrazzjoni. Spjegazzjoni: Iddeskrivi kif it-tixrid ta' riżultati tal-valutazzjoni tar-riskju disponibbli għall-pubbliku huwa inkluż fi strateġija nazzjonali u/jew sottonazzjonali tal-komunikazzjoni tar-riskju. Spjegazzjoni: Iddeskrivi l-approċċ nazzjonali jew sottonazzjonali lejn il-valutazzjoni tar-riskju (riskju b'riskju, xenarji, eżempji reali, ġeneriċi), iddeskrivi l-metodoloġija wżata biex jiġu analizzati l-impatti possibbli, il-metodoloġija wżata biex jiġu kkalkulati l-probabbiltajiet, il-kunsiderazzjonijiet jew il-metodoloġiji biex ir-riskji jiġu prijoritizzati jew imwarrba, għid jekk il-valutazzjonijiet tar-riskju humiex rieżaminati u f'liema skeda ta' żmien, jekk il-metodoloġija hix kumpilata f'dokument, jekk il-metodoloġija tal-valutazzjoni tar-riskju hix żvelata u lil min, jekk kwalunkwe informazzjoni fil-valutazzjoni tar-riskju hijiex aċċessibbli mill-pubbliku. Spjegazzjoni: Iddeskrivi liema riskji vvalutati jinkludu dimensjoni transfruntiera u sa liema punt din id-dimensjoni transfruntiera hija inkluża fil-valutazzjoni tar-riskju (eż. bini ta' xenarji). Fejn ikun relevanti, l-Istati Membri jistgħu jiddeskrivu n-natura tal-kooperazzjoni tagħhom ma' Stati Membri oħra meta jsiru valutazzjonijiet tar-riskju b'dimensjoni transfruntiera. Spjegazzjoni: Identifika liema tipi ta' infrastruttura kritika (kemm nazzjonali kif ukoll Ewropea) hija inkluża fl-iżvilupp ta' xenarji u l-valutazzjoni tar-riskji. Dawn jistgħu jinkludu, fost l-oħrajn, toroq, bini, digi, linji tal-ferrovija, pontijiet, satelliti, sistemi taħt l-art, kejbils, sptarijiet, faċilitajiet ta' kenn. Spjegazzjoni: Iddeskrivi liema tipi ta' infrastruttura huma disponibbli biex isiru l-valutazzjonijiet tar-riskju, li jistgħu jinkludu għodod tal-ICT, satelliti, eċċ. L-Istati Membri jistgħu jiddeskrivu r-riċerka li għaddejja għall-iżvilupp ta' infrastruttura ġdida tal-ICT biex ikunu ta' appoġġ għall-valutazzjoni tar-riskji. Fil-każ li l-infrastruttura tkun kondiviża ma' pajjiżi oħrajn, l-Istati Membri jistgħu ukoll jiddeskrivu t-tip ta' kooperazzjoni fis-seħħ (eż. immaġni bis-satellita). Spjegazzjoni: Iddeskrivi liema sorsi ta' informazzjoni u dejta jintużaw, u jekk jeżistux bażijiet ta' dejta biex isiru l-valutazzjonijiet tar-riskju. L-Istati Membri jistgħu jiddeskrivu żviluppi ġodda fis-seħħ biex il-ġbir ta' dejta u informazzjoni jittejjeb. Il-finanzjament jinkludi l-identifikazzjoni, l-istima u r-riżerva ta' fondi meħtieġa biex isiru u jiġu aġġornati l-valutazzjonijiet tar-riskju. Spjegazzjoni: Iddeskrivi jekk humiex disponibbli riżorsi finanzjarji biex jiġu żviluppati l-valutazzjonijiet tar-riskju u biex jiġi żgurat l-aġġornament tal-valutazzjonijiet eżistenti. Din it-taqsima tipprovdi sett ta' mistoqsijiet, li jkopru l-kapaċitajiet amministrattivi, tekniċi u finanzjarji biex isir l-ippjanar tal-ġestjoni tar-riskju. Għall-valutazzjoni tal-kapaċità amministrattiva, huwa importanti li jkun hemm konċentrazzjoni fuq il-koordinazzjoni tal-proċess, l-eżistenza tal-għarfien espert meħtieġa, l-eżistenza tal-metodoloġiji relevanti, u sa liema punt issir komunikazzjoni u huma involuti l-partijiet ikkonċernati esterni. Għall-valutazzjoni tal-kapaċità teknika huwa importanti li jkun hemm fokus fuq il-valutazzjoni tal-użu tal-apparat xieraq. Għall-valutazzjoni tal-kapaċità finanzjarja, huwa importanti li jkun hemm fokus fuq id-disponibbiltà tar-riżorsi finanzjarji. Risposti dettaljati biżżejjed għal kull mistoqsija jkunu jinkludu spjegazzjonjiet dwar x'sar, kif sar, meta sar, kif ukoll dejta, figuri u referenzi kif adegwat u disponibbli. Struttura ta' ġestjoni tar-riskju tassenja responsabbiltajiet ċari kull min huwa involut fl-ippjanar tal-ġestjoni tar-riskju sabiex jiġu evitati t-tirkib jew l-ispariġġi bejn ir-responsabbiltà u l-kapaċità. Spjegazzjoni: Iddeskrivi fuq liema bażi ġew imqassma r-responsabbiltajiet għall-ippjanar tal-ġestjoni tar-riskju fi ħdan l-amministrazzjoni, jekk din il-bażi jew il-proċeduri li jikkorrespondu humiex dokumentati bil-kitba (eż. f'testi legali), jekk jeżistix tirkib jew bżonnijiet, kif dawn huma indirizzati, u jekk hix koperta d-dimensjoni transsettorjali. Spjegazzjoni: Iddeskrivi kif ir-responsabbiltà biex isiru pjanijiet għal riskji speċifiċi hija żgurata, jekk hemmx proċess fis-seħħ biex tiġi vvalutata l-allokazzjoni tar-responsabbiltajiet għal riskji speċifiċi. Għandu jkun hemm metodoloġiji għall-ippjanar tal-forza tax-xogħol sabiex jiġi żgurat li jkun hemm persunal ottimu. L-esperti mqabbda li jagħmlu l-ippjanar tal-ġestjoni tar-riskju għandu jkollhom l-informazzjoni meħtieġa u rċevew taħriġ adegwat. Spjegazzjoni: Iddeskrivi liema entitajiet jew dipartimenti jieħdu sehem fil-proċess tal-ippjanar, kif jiġu identifikati/magħżula, jekk is-sitwazzjoni tal-persunal (staffing) hijiex meqjusa adegwata. Spjegazzjoni: Iddeskrivi kif u liema xorta ta' taħriġ huwa disponibbli għall-esperti li jagħmlu xogħol ta' ppjanar. Spjegazzjoni: Iddeskrivi jekk hemmx strateġija tal-ġestjoni tar-riskju, u jekk iva, kif l-objettivi, il-prijoritajiet jew il-proċessi huma kkomunikati lill-esperti involuti fl-ippjanar tal-miżuri ta' prevenzjoni u preparatezza. Spjegazzjoni: Iddeskrivi kif jinqasam l-għarfien bejn l-esperti involuti fil-proċess ta' ppjanar, kif inhu żguratt li l-għarfien jiġi ppreservat. L-entità nazzjonali jew sottonazzjonali kellha tiżviluppa metodoloġija biex isir l-ippjanar tal-ġestjoni tar-riskju għall-impatti mistennija minn riskji identifikati li huma vvalutati skont metodoloġija żviluppata u prijoritizzata kif imiss. Spjegazzjoni: Iddeskrivi l-approċċi nazzjonali jew sottonazzjonali lejn l-ippjanar, iddeskrivi l-metodoloġiji użati biex jiġu żviluppati miżuri ta' prevenzjoni u preparatezza u biex jiġu analizzati l-impatti li jista' jkollhom fuq il-mitigazzjoni tar-riskju. Spjegazzjoni: Iddeskrivi kif l-infrastruttura relevanta hija identifikata, kif il-kundizzjoni tagħha fir-rigward tal-mitigazzjoni tar-riskji hija vvalutata, jekk lista tal-infrastruttura relevanti hix ikkumpilata u rieżaminata regolarment, jekk il-ħtiġijiet ta' investiment humiex identifikati. Il-kapaċità għall-ġestjoni tar-riskju tiddependi iktar u iktar fuq l-involviment ta' u l-kooperazzjoni ma' diversi partijiet ikkonċernati pubbliċi u privati, bħal aġenziji tal-ġestjoni tar-riskju tad-diżastru, aġenziji tas-saħħa, aġenziji tat-tifi tan-nar, forzi tal-pulizija, operaturi tat-trasport/elettriċità/komunikazzjoni, organizzazzjonijiet voluntarji, ċittadini/voluntiera, esperti xjentifiċi, il-forzi armati, jew organizzazzjonijiet fi Stati Membri oħrajn. Spjegazzjoni: Iddeskrivi l-approċċ lejn l-involviment ta' partijiet ikkonċernati mis-settur pubbliku/privat, liema xorta ta' partijiet ikkonċernat jikkontribwixxu lejn il-proċess ta' ppjanar u kwalunkwe tagħlim meħud li jista' jiġi maqsum. Spjegazzjoni: Iddeskrivi l-interazzjoni mal-organizzazzjonijet imseħbin fil-proċess ta' ppjanar, jekk u liem ftehimiet jeżistu biex jikoraġġixxu kwalità suffiċjenti, kif il-miżuri ta' prevenzjoni u preparatezza ppjanati minn dawn l-organizzazzjonijiet fil-fatt jikkontribwixxu lejn il-mitigazzjoni tar-riskju mistennija. Spjegazzjoni: Iddeskrivi f'liema azzjonijiet ta' ppjanar transfruntier dawn l-entitajiet ħadu sehem reċentement, jekk irriżultawx xi arranġamenti konkreti għal kooperazzjoni ulterjuri minn dan il-proċess ta' ppjanar konġunt (eż. memoranda ta' ftehim jew ftehimiet dwar il-livell ta' servizz) kif ukoll esperjenzi jew tagħlimiet li jistgħu jiġu maqsuma. Il-ġestjoni ta' riskji kumplessi teħtieġ sistemi ta' informazzjoni u komunikazzjoni effettivi għall-ippjanar tal-ġestjoni tar-riskju tal-miżuri ta' prevenzjoni u preparatezza. Għalhekk, entitajiet nazzjonali u sottonazzjonali jeħtiġilhom jiżguraw li għandhom regoli u proċeduri li jippermettu l-qsim tal-informazzjoni, il-qsim tad-dejta u l-komunikazzjoni ma' diversi partijiet ikkonċernati. Spjegazzjoni: Iddeskrivi kif il-fluss ta' informazzjoni bejn partijiet ikkonċernati pubbliċi u privati u bejn livelli differenti tal-amministrazzjoni huwa organizzat sabiex jiżgura li l-partijiet ikkonċernati kollha humwa konxji u kapaċi sabiex jikkontribwixxu l-għarfien tagħhom. L-Istati Membri jistgħu ukoll jiddeskrivu kif il-komunikazzjoni maċ-ċittadini dwar l-ippjanar ta' ċerti miżuri ta' prevenzjoni u preparatezza huma organizzati, u kwalunkwe tagħlimiet meħuda li jistgħu jiġu maqsuma. Il-parti tal-valutazzjoni tal-kapaċità teknika tevalwa jekk tagħmir meħtieġ biex jiġu ppjanati l-miżuri ta' prevenzjoni u preparatezza huwiex disponibbli. Dawn jistgħu jkunu għodod ta' software biex jappoġġjaw il-proċess ta' ppjanar. Spjegazzjoni: Iddeskrivi jekk hemmx, u liem, apparat u għodda disponibbli, jekk hemmx bżonnijiet ulterjuri, spariġġi u/jew tirkib. Il-finanzjament jinkludi l-identifikazzjoni, l-istima u r-riżerva ta' fondi meqjusa bħala meħtieġa biex jintlaħqu l-obbligi finanzjarju potenzjali mill-ġestjoni tar-riskji (finanzjament tal-miżuri ta' prevenzjoni u preparatezza) li jirriżultaw mill-prijoritizzazzjoni tar-riskji. Jinkludi wkoll il-parteċipazzjoni tal-partijiet ikkonċernati fil-finanzjament tal-ġestjoni tar-riskju fejn xieraq. Spjegazzjoni: Għid jekk teżistix metodoloġija biex jiġu stimati l-ħtiġijiet ta' finanzjament, liema sorsi ta' finanzjament huma identifikati, jekk finanzjament Ewropew hux ser ikun jew ġiex imfittex. Spjegazzjoni: Iddeskrivi jekk u kif il-proċess ta' ppjanar għen biex jidentifika prijoritajiet futuri tal-investiment, sa liema punt l-organizzazzjonijiet privati huma involuti fil-proċess, u jekk hijiex imfittxa l-kooperazzjoni mas-settur privat għall-finanzjament tal-investimenti prijoritizzati. Spjegazzjoni: Iddeskrivi kif kwistjonijiet baġetarji jew legali relatati mal-allokazzjoni tar-riżorsi flessibbli huma trattati fil-proċess ta' ppjanar, jekk ittiħdux jew ġewx varati miżuri konkreti li jippermettu l-flessibilità, u jekk ostakli legali jew politiċi għal tali approċċ jeżistux. Din it-taqsima tipprovdi sett ta' mistoqsijiet, li jkopru l-kapaċitajiet amministrattivi, tekniċi u finanzjarji biex isiru l-miżuri ta' prevenzjoni u preparatezza. Għall-valutazzjoni tal-kapaċità amministrattiva, huwa importanti li jkun hemm konċentrazzjoni fuq l-eżistenza ta' strateġija, politika u metodoloġija relevanti, l-eżistenza tal-għarfien espert meħtieġ, il-koordinazzjoni tal-proċess, sa liema punt huma involuti l-partijiet ikkonċernati, u sa liema punt issir il-komunikazzjoni, u l-proċeduri eżistenti. Għall-valutazzjoni tal-kapaċità teknika huwa importanti li jkun hemm fokus fuq il-valutazzjoni tal-użu tal-infrastruttura, tagħmir u provvisti xierqa, u l-eżistenza u l-approprjatezza tal-għarfien tekniku espert. Għall-valutazzjoni tal-kapaċità finanzjarja, huwa importanti li jkun hemm fokus fuq id-disponibbiltà tar-riżorsi finanzjarji. Risposti dettaljati biżżejjed għal kull mistoqsija jkunu jinkludu spjegazzjonjiet dwar x'sar, kif sar, meta sar, kif ukoll dejta, figuri u referenzi kif adegwat u disponibbli. L-entitajiet nazzjonali jew sottonazzjonali żviluppaw approċċi biex iwettqu miżuri ta' prevenzjoni tar-riskji u ta' preparatezza. L-impatti mistennija tal-miżuri ta' prevenzjoni u preparatezza għat-tnaqqis tar-riskju huma vvalutati u l-miżuri prijoritizzati u adattati kif xieraq. Spjegazzjoni: Iddeskrivi l-approċċ nazzjonali jew sottonazzjonali li jgħaqqad il-proċess ta' ppjanar mal-implimentazzjoni tal-miżuri, iddeskrivi kif issir l-implimentazzjoni, kif jiġu analizzati u inkorporati fix-xogħol ta' ppjanar u valutazzjoni tar-riskju l-impatti li jirrizultaw fuq it-tnaqqis u l-mitigazzjoni tar-riskju u l-adattament għar-riskju, b'konsiderazzjoni dovuta lejn il-koerenza ma' miżuri ta' prevenzjoni u preparatezza dwar l-adattament lejn l-impatti mill-bdil fil-klima fejn disponibbli. Spjegazzjoni: Iddeskrivi liema metodi għar-rappurtar tal-ħsara u t-telfa umana ġew żviluppati, jekk din id-dejta hijiex maqsuma mal-partijiet ikkonċernati u ċ-ċittadini, jekk il-partijiet ikkonċernati jikkontribwixxux lejn ir-rappurtar tal-ħsara u/jew lejn l-istima tal-kosti, jekk il-ħsarat humiex regolarment jew okkażjonalment dokumentati u merfugħa, liema perjodu ta' żmien huwa kopert u jekk dawn ir-rapporti humiex disponibbli għall-pubbliku. Struttura ta' ġestjoni tar-riskju tassenja responsabbiltajiet ċari lill-entitajiet kollha involuti fl-implimentazzjoni tal-miżuri ta' prevenzjoni u preparatezza sabiex jiġu evitati t-tirkib jew l-ispariġġi bejn ir-responsabbiltà u l-kapaċità. Spjegazzjoni: Iddeskrivi fuq liema bażi ġew imqassma r-responsabbiltajiet għall-proċess tal-implimentazzjoni fi ħdan l-amministrazzjoni, jekk il-proċeduri li jikkorrespondu humiex dokumentati bil-kitba (eż. f'testi legali), jekk jeżistix tirkib jew bżonnijiet, kif dawn huma indirizzati, u jekk hix koperta d-dimensjoni transsettorjali. Metodoloġiji għall-ippjanar għall-forza tax-xogħol jeżistu sabiex ikun żgurat persunal ottimu. Jinsabu għodod tal-ġestjoni tal-prestazzjoni tal-persunal, li jinkludu rieżaminazzjonijiet regolari tal-bżonnijiet tat-taħriġ u l-iżvilupp. Spjegazzjoni: Iddeskrivi liema entitajiet (eż. dipartimenti, aġenziji) jieħdu sehem fl-implimentazzjoni tal-miżuri, kif dawn l-entitajiet huma identifikati/magħżula, liema kompetenzi tal-persunal huma meqjusa meta jitqassmu r-responsabbiltajiet, jekk il-persunal (staffing) huwiex meqjus bħala adegwat. Spjegazzjoni: Iddeskrivi jekk u liema tip ta' taħriġ huwa disponibbli għall-persunal involut fl-implimentazzjoni tal-miżuri, kemm spiss il-persuni involuti kienu diġà involuti fl-eżekuzzjoni ta' miżuri ta' prevenzjoni u ta' preparatezza, kif l-objettivi, il-prijoritajiet u l-proċessi ġew ikkomunikati lill-persunal involut fl-implimentazzjoni tal-miżuri ta' prevenzjoni u preparatezza. Il-kapaċità għall-ġestjoni tar-riskju tiddependi iktar u iktar fuq l-involviment ta' u l-kooperazzjoni ma' diversi partijiet ikkonċernati pubbliċi u privati, bħal aġenziji tal-ġestjoni tad-diżastri, aġenziji tas-saħħa, unitajiet tat-tifi tan-nar, forzi tal-pulizija, operaturi tat-trasport/elettriċità/komunikazzjoni, organizzazzjonijiet voluntarji, ċittadini/voluntiera, esperti xjentifiċi, il-forzi armati, jew organizzazzjonijiet fi Stati Membri oħrajn (ġestjoni tar-riskju transnazzjonali). Għalhekk, biex jiġu trattati riskji ġodda jinħtieġ li jinbena netwerk ta' rispons li jista' jimmobilizza l-kapaċitajiet kollha meħtieġa madwar firxa ta' partijiet ikkonċernati. Spjegazzjoni: Iddeskrivi l-approċċ lejn l-involviment ta' partijiet ikkonċernati mis-settur pubbliku/privat jew il-ġestjoni tan-netwerk, liema tipi ta' partijiet ikkonċernat jikkontribwixxu lejn l-implimentazzjoni tal-miżuri u kwalunkwe tagħlim meħud li jista' jiġi maqsum. Spjegazzjoni: Iddeskrivi liema miżuri ta' prevenzjoni u preparatezza transfruntieri jittieħdu, liema partijiet ikkonċernati oħrajn huma involuti, jekk irriżultawx akkordji konkreti għal kooperazjoni ulterjuri mill-implimentazzjoni konġunta tal-miżuri (eż. memoranda ta' ftehim jew ftehimiet tal-livell ta' servizz), kif ukoll kwalunkwe esperjenzi jew tagħlimiet li jistgħu jinqasmu. Spjegazzjoni: Hemm akkordji biex jinkoraġġixxu kwalità suffiċjenti, u l-miżuri ta' prevenzjoni u preparatezza li saru minn dawn l-organizzazzjonijiet kif, fil-fatt, ikkontribwew lejn il-mitigazzjoni tar-riskji mistennija, kif ukoll kwalunkwe esperjenzi li jistgħu jinqasmu. Huwa meħtieġ li l-ġestjoni tar-riskju jinkludi l-iżvilupp ta' proċessi stabbiliti sabiex il-funzjonament tas-sistema ta' ġestjoni tar-riskju jiġi żgurat. Għalhekk, jinħtieġ li l-proċess ta' implimentazzjoni tal-miżuri ta' prevenzjoni u preparatezza jiddefinixxi proċeduri li jikkontribwixxu lejn it-tnaqqis tar-riskju. Spjegazzjoni: Iddeskrivi jekk jeżistux proċeduri, kif jaħdmu fil-prattika, jekk proċeduri operattivi standard humiex żviluppati, għal liema operazzjoni dawn il-proċeduri huma żviluppati, u xi tagħlimiet meħuda li jistgħu jinqasmu. Il-ġestjoni ta' riskji kumplessi teħtieġ sistemi ta' informazzjoni u komunikazzjoni effettivi għall-implimentazzjoni tal-miżuri ta' prevenzjoni u preparatezza. Għalhekk, entitajiet nazzjonali u sottonazzjonali jeħtiġilhom jiżguraw li għandhom regoli u proċeduri li jippermettu l-qsim tal-informazzjoni, il-qsim tad-dejta u l-komunikazzjoni ma' partijiet ikkonċernati relevanti, inkluż ċittadini, fi kwalunkwe żmien tal-implimentazzjoni tal-miżuri ta' prevenzjoni u preparatezza. Spjegazzjoni: Iddeskrivi kif il-fluss ta' informazzjoni bejn entitajiet pubbliċi u privati u bejn livelli differenti tal-amministrazzjoni huwa organizzat sabiex jiżgura li s-servizzi kollha huma konxji u kapaċi li jikkontribwixxu l-għarfien tagħhom. Spjegazzjoni: Spjega kif l-informazzjoni u l-komunikazzjoni maċ-ċittadini qabel, waqt u wara l-implimentazzjoni tal-miżuri tkun organizzata, u xi tagħlimiet meħuda li jistgħu jinqasmu. Din il-parti tal-valutazzjoni tal-kapaċità teknika tevalwa jekk l-infrastruttura eżistenti, bħal toroq, bini, digi, linji tal-ferrovija, pointijiet, satelliti, pajpijiet taħt l-art, kejbils, sptarijiet, faċilitajiet ta' kenn, sistemi ta' twissija bikrija eċċ., li hija meqjusa relevanti għall-mitigazzjoni tar-riskji identifikati tilħaqx ċerti standards ta' sigurtà, sikurezza jew prestazzjoni. Spjegazzjoni: Iddeskrivi kif infrastruttura li hija kritika fir-rigward tal-mitigazzjoni ta' riskji speċifiċi hija identifikata, kif il-kundizzjonijiet tagħha fir-rigward tal-mitigazzjoni tar-riskji hija vvalutati, jekk lista tal-infrastruttura relevanti hix kompilata u regolarment rieżaminata, jekk il-bżonnijiet tal-investiment humiex identifikati, jekk l-Istati Membri għandhomx politika tal-infrastruttura kritika. Din il-parti tal-valutazzjoni tal-kapaċità teknika tevalwa jekk it-tagħmir għall-prevenzjoni u l-preparatezza jilħaqx l-istandard meħtieġa biex jiġu implimentati miżuri ta' prevenzjoni u preparatezza. Spjegazzjoni: Għid jekk huwiex kompilat u jekk hux aġġornat inventarju tal-apparat disponibbli u tal-użu tiegħu. Iddeskrivi jekk, u liem, bżonnijiet ta' apparat huma identifikati fil-proċess ta' implimentazzjoni biex jimmitiga r-riskji indirizzati fil-proċess ta' ppjanar, jekk inventarju tal-apparat disponibbli huwiex kompilat u analizzat fir-rigward tal-adegwatezza tiegħu biex jiġu skoperti bżonnijiet jew spariġġi addizzjonali, liem passi jittieħdu biex jilħqu l-bżonnijiet. Spjegazzjoni: Għid jekk ġewx identifikati, u liem, riskji għall-ktajjen tal-provvista, kif l-impatt ta' dawn ir-riskji jiġi analizzat, ittiħdux miżuri, u liem, biex jitnaqqsu dawn ir-riskji, jekk ġewx konklużi akkordji transfruntiera jew ftehimiet ta' kooperazzjoni biex jitnaqqsu dawn ir-riskji. L-għarfien tekniku espert jinkludi l-ħiliet disponibbli u l-metodoloġiji żviluppati għall-implimentazzjoni ta' miżuri ta' prevenzjoni u preparatezza. Peress li l-għarfien tekniku espert huwa kapaċità intanġibbli, dan ir-rikjediment jinneċessita li din il-kapaċità tiġi salvagwardjata, permezz tad-dokumentazzjoni u l-qsim tal-għarfien u t-tagħlim. Spjegazzjoni: Għid, u ddeskrivi, liem għarfien espert tekniku huwa użat u kkunsidrat neċessarju biex il-miżuri ta' prevenzjoni u preparatezza jiġu implimentati, jekk jintużawx, u liem, għodod tekniċi għall-implimentazzjoni, jekk l-esperti jirċevux taħriġ biex kontinwament jaġġornaw l-għarfien tagħhom sabiex ikunu jistgħu jużaw l-għodod tekniċi, kif l-għarfien huwa maqsum mal-persuni involuti fl-implimentazzjoni tal-miżuri ta' prevenzjoni u preparatezza, kif l-iżvilupp professjonali huwa inkoraġġit. Spjegazzjoni: Iddeskrivi kif inhu pprovdut it-taħriġ, u liem, biex jiżviluppa dan l-għarfien espert jew kwalunkwe miżuri oħra eżistenti li jgħinu fil-kisba ta' dan l-għarfien. Spjegazzjoni: Iddeskrivi jekk dawn il-metodi humiex applikati fir-rigward ta' miżuri ta' prevenzjoni u preparatezza, jekk jiġix provdut taħriġ, u liem, biex dan l-għarfien espert jinbena jew jiġi żviluppat, jew miżuri oħra fis-seħħ li jistgħu jgħinu sabiex jinkiseb dan l-għarfien. Dan ir-rikjediment jivvaluta jekk huwiex żgurat li hemm mezzi finanzjarji disponibbli u li jistgħu jiġu aċċessati malajr biex jiġu ffinanzjati sitwazzjonijiet ta' emerġenza probabbli kif identifikati fil-valutazzjoni u l-ippjanar għar-riskju. Spjegazzjoni: Iddeskrivi kif kwistjonijiet baġetarji jew legali relatati mal-allokazzjoni tar-riżorsi flessibbli huma trattati fil-proċess ta' implimentazzjoni, jekk ittiħdux jew ġewx varati miżuri konkreti li jippermettu l-flessibilità, u jekk spariġġi, jew bżonnijiet ulterjuri, ostakli legali jew politiċi għal tali approċċ jeżistux. Spjegazzjoni: Għid jeżistux pjanijiet fir-rigward tal-qsim tal-piż finanzjarju; jekk l-Istati Membri avviċinawx partijiet ikkonċernati, liem partijiet ikkonċernati ġew avviċinati u jekk humiex imfittxija jew jeżistux diġà ftehimiet biex jiġu koperti l-ispejjeż. Fi tmiem il-valutazzjoni, l-Istati Membri jkollhom veduta tajba transsettorjali tar-riskji differenti li jkollhom jindirizzaw, tal-idoneità u l-prestazzjoni attwali tal-proċess tal-ippjanar għall-ġestjoni tar-riskju, inklużi l-identifikazzjoni tal-miżuri ta' prevenzjoni u preparatezza xierqa, kif ukoll stampa ċara tal-proċessi ta' implementazzjoni tal-miżuri relevanti. It-tabella li ġejja tista' tintuża bħala għodda biex tipprovdi sommarju tal-komponenti differenti tal-valutazzjoni nazzjonali tal-kapaċità tal-ġestjoni tar-riskju. Din it-tabella tikkomplementa l-valutazzjoni tal-kapaċità tal-ġestjoni tar-riskju fuq il-livell adatt nazzjonali jew sottonazjonali, li, konformi mad-Deċiżjoni, l-Istati Membri għandhom jeżegwixxu u jagħmlu disponibbli lill-Kummissjoni kull tliet snin wara li jiġu ffinalizzati dawn il-linji gwida. Għal kull waħda mill-mistoqsijiet hawn taħt, il-livell xieraq għandu jiġi identifikat abbażi tad-distribuzzjoni tal-livelli segwenti: